Vakansiegangers in beboste gebied opgespoor ná kapingArgieffoto Maj. Thulani Zwane, woordvoerder van die polisie, het gesê die reisigers was omstreeks 06:30 op pad na Mosambiek toe hulle naby Emanguzi deur vyf gewapende mans aangehou is. Hulle is aangesê om uit die voertuie te klim en die verdagtes het met die voertuie, ŉ Toyota Fortuner en ŉ Hi-Lux bakkie, gevlug. “Die slagoffers is omstreeks 13:00 in ŉ beboste gebied naby Thengani gevind en na die Emanguzi-polisiestasie geneem,” het Zwane gesê. “Die weermag het dadelik die grens afgesper en met behulp van Netstar en Tracker het die polisie onmiddellik ŉ uitgebreide soektog op die grond asook met helikopters van stapel gestuur. Ons glo die voertuie is op pad Mosambiek toe.” Zwane kon nie onmiddellik bevestig of die slagoffers Suid-Afrikaners of buitelandse toeriste is nie. Niemand is nog in verband met die voorval in hegtenis geneem nie. Zwane het ŉ beroep gedoen op enigiemand met meer inligting om hul plaaslike polisiestasie of Crime Stop by 08600 10111 te skakel.